বিধাননগর সিটি পুলিশ এলাকায় বন্ধ ‘স্পট ফাইন’ ব্যবস্থা। 
সূত্রের খবর, শীঘ্রই ওই ব্যবস্থার আমূল পরিবর্তন হতে চলেছে। সেজন্যই কিছুদিনের জন্য বন্ধ রাখা হয়েছে এই পদ্ধতি।
২০১২ সালে ব্ল্যাকবেরি ফোন এবং ‘থার্মাল প্রিন্টার’ ব্যবহার করে ট্র্যাফিক আইনভঙ্গকারীদের জরিমানা করা শুরু করেছিল পুলিশ। বছরদু’য়েক পরেই মোবাইল পরিষেবাপ্রদানকারী সংস্থার তরফে কিছু সমস্যার কারণে বন্ধ হয়ে যায় এই পদ্ধতি। ২০১৫ সালে ফের শুরু হয় ব্ল্যাকবেরি ব্যবহার করে ‘স্পট ফাইন’। প্রায় দেড় বছর চলার পর মাসছয়েক আগে আবারও তা বন্ধ হয়ে যায়। 
পুলিশ সূত্রের খবর, ব্ল্যাকবেরির যে মোবাইল ফোনগুলি ব্যবহার করে ‘স্পট ফাইন’ করা হতো সেগুলি ছিল টুজি। ফলে ধীরগতির ইন্টারনেটের কারণে জরিমানা করতে সময় বেশি লাগছিল। পুলিশের তথ্যভাণ্ডারে সেই জরিমানার তথ্য ‘আপলোড’ প্রক্রিয়াতেও সমস্যা হচ্ছিল। এই অবস্থায় ফোনগুলিকে আর কাজে না লাগানোর সিদ্ধান্ত নেওয়া হয়েছে।
বিধাননগর সিটি পুলিশের তরফে পরিবহণ দফতরের কাছে ‘স্পট ফাইনে’র জন্য ‘ট্যাব’ কেনার প্রস্তাব সম্প্রতি পাঠানো হয়েছে। বিধাননগর সিটি পুলিশের ডিসি (ট্র্যাফিক) সি সুধাকর বলেন, ‘‘ব্ল্যাকবেরি ফোনগুলো টুজি সংযোগে চলত। তাছাড়া, ফোনেও সমস্যা দেখা দিয়েছিল। তাই ট্যাব ব্যবহারের প্রস্তাব দেওয়া হয়েছে। এ ক্ষেত্রে ফোরজি সংযোগ থাকবে। ফলে ইন্টারনেটের গতি এবং আনুষঙ্গিক সমস্যা মিটে যাবে।’’
যতদিন না ‘ট্যাব’ আসে, ততদিন গাড়ির নথি বাজেয়াপ্ত করে ‘চালান’ দেওয়া হবে। পরে গাড়ির মালিক বা চালক ব্যাঙ্কে বা অনলাইনে টাকা জমা দিয়ে সংশ্লিষ্ট থানা বা ট্র্যাফিক গার্ডের অফিস থেকে নথি
 ছাড়িয়ে নেবেন।